ตลาดหุ้นเอเชียอ่อนตัวลงบ่ายนี้ เหตุวิตกผลประกอบการบริษัทยักษ์ใหญ่สหรัฐ
ตลาดหุ้นเอเชียส่วนใหญ่อ่อนตัวลงในการซื้อขายช่วงบ่ายวันนี้ เนื่องจากตลาดผิดหวังกับการรายงานผลประกอบการที่ต่ำกว่าคาดการณ์ของบริษัทเทคโนโลยีและอุตสาหกรรมชั้นนำของสหรัฐ
22 ก.ค. 2558

ผู้สื่อข่าวรายงานว่า ตลาดหุ้นเอเชียส่วนใหญ่อ่อนตัวลงในการซื้อขายช่วงบ่ายวันนี้ เนื่องจากตลาดผิดหวังกับการรายงานผลประกอบการที่ต่ำกว่าคาดการณ์ของบริษัทเทคโนโลยีและอุตสาหกรรมชั้นนำของสหรัฐ
โดยดัชนี HSI ตลาดหุ้นฮ่องกงปิดภาคเช้าที่ 25,251.10 จุด ลดลง 285.33 จุด, -1.12%
ขณะที่บริษัทอินเตอร์เนชันแนล บิสิเนส แมชีนส์ คอร์ปอเรชัน (IBM) เปิดเผยว่า กำไรจากการดำเนินงานในไตรมาส 2 ปีนี้ อยู่ที่ 3.58 ดอลลาร์ต่อหุ้น ซึ่งลดลง 15% เมื่อเทียบรายปี
โดยผลประกอบการที่อ่อนแอของ IBM มีส่วนสำคัญที่ส่งผลให้ตลาดหุ้นนิวยอร์กและตลาดหุ้นยุโรปปิดร่วงลงเมื่อคืนนี้ และยังได้ฉุดหุ้น IBM ปิดตลาดร่วงลง 5.86% แตะที่ 163.07 ดอลลาร์ในการซื้อขายที่ตลาดนิวยอร์กด้วย
ทั้งนี้ บริษัท แอปเปิล อิงค์ เปิดเผยผลประกอบการไตรมาส 2 ปีนี้อยู่ที่ 4.96 หมื่นล้านดอลลาร์ และกำไรสุทธิรายไตรมาสอยู่ที่ 1.07 หมื่นล้านดอลลาร์ หรือ 1.85 ดอลลาร์ต่อหุ้น
โดยปัจจัยที่ทำให้ผลประกอบการของแอปเปิลอยู่ในระดับสูงกว่าการคาดการณ์ของตลาดนั้น มาจากยอดขาย iPhone 6 และ iPhone 6 Plus ที่เพิ่มขึ้นอย่างแข็งแกร่ง โดยเฉพาะในตลาดจีน แม้ภาวะโดยรวมในตลาดสมาร์ทโฟนชะลอตัวลงก็ตาม
สำหรับความเคลื่อนไหวที่น่าจับตาในวันนี้ ได้แก่ การประชุมรัฐสภากรีซเตรียมลงมติในวันนี้ว่า จะให้ความเห็นชอบต่อมาตรการปฏิรูปธนาคารและกระบวนการยุติธรรมตามข้อตกลงที่นายกรัฐมนตรีอเล็กซิส ซิปราส ทำไว้กับกลุ่มประเทศเจ้าหนี้หรือไม่
ทั้งนี้หากรัฐสภากรีซอนุมัติมาตรการปฏิรูปดังกล่าว กรีซก็จะสามารถเดินหน้าเจรจราเพื่อขอรับเงินช่วยเหลือวงเงิน 8.6 หมื่นล้านยูโรจากเจ้าหนี้ได้
ขณะที่ข้อมูลเศรษฐกิจสหรัฐที่จะมีการเปิดเผยคืนนี้ตามเวลาไทย ได้แก่ ยอดขายบ้านมือสองเดือนมิ.ย. และสต็อกน้ำมันรายสัปดาห์จากสำนักงานสารสนเทศด้านพลังงานสหรัฐ (EIA)